**Adam Boqvist** (s. 15. elokuuta 2000 Falun, Ruotsi) on ruotsalainen jääkiekkopuolustaja, joka pelaa NHL-seura Columbus Blue Jacketsin organisaatiossa. Blackhawks varasi Boqvistin koko NHL:n varaustilaisuuden kahdeksantena pelaajana kesällä 2018. Boqvist pelannee lähinnä AHL-joukkue Cleveland Monstersissa.

Pelityyli
---------

*The Draft Analyst* -sivuston mukaan Boqvist kykenee tekemään peliä missä tahansa päin kenttää ja antaa hyviä syöttöjä. Kykyjentsijäpalvelu *ISS Hockeyn* analyysin mukaan hän on lahjakas hyökkäävä puolustaja, joka luistelee hyvin, muuttaa suuntaa epäröimättä ja tykkää pitää kiekkoa. Boqvist laukoo oikealta.

Ura
---

### Seuraura

Boqvist on Hedemora SK:n kasvatti. Hän voitti kaudella 2014–2015 koko U16 Elitin puolustajien piste-, maali- ja syöttöpörssin tehoilla 15+28=43, joilla Boqvist oli myös joukkueensa paras syöttäjä ja sijoittui koko sarjan pistepörssissä viidenneksi. Hän debytoi samalla kaudella myös Hedemoran miesten joukkueessa, jossa vain 14-vuotias Boqvist pelasi kaksi ottelua Ruotsin neljänneksi korkeimmalla sarjatasolla HockeyTvåanissa. Kaudeksi 2015–2016 hän siirtyi Brynäs IF:n junioreihin. Boqvist pelasi suurimman osan kaudestaan seuran J18-junioreissa, joiden tehokkain puolustaja hän oli J18 Allsvenskanissa tehoilla 6+8=14. Boqvist vahvisti myös Brynäsin U16-junioreita ja voitti U16 SM:n puolustajien maalipörssin viidellä osumallaan. Hän voitti kauden päätteeksi sarjan pronssia. Boqvist voitti kauden aikana myös TV-Puckenin puolustajien maalipörssin kuudella osumallaan ja valittiin turnauksen arvokkaimmaksi pelaajaksi.

Alkukauden 2016–2017 Boqvist kärsi rannevammasta ja hän palasi kaukaloihin lokakuun 2016 lopulla. Boqvist pelasi suurimman osan kaudestaan Brynäsin J20-junioreissa, mutta hän vahvisti myös seuran J18-junioreita, joiden eniten maaleja tehnyt puolustaja Boqvist oli kahdeksalla osumallaan. Hänet valittiin sarjan parhaaksi puolustajaksi.

OHL-joukkue London Knights varasi Boqvistin 109. pelaajana CHL:n varaustilaisuudessa 2017. Hän päätti jatkaa kaudella 2017–2018 uraansa kuitenkin Brynäsissä. 17-vuotias Boqvist debytoi seuran SHL-joukkueessa 21. syyskuuta 2017 HV71:tä, kun hänelle vapautui paikka Brynäsin kokoonpanosta Simon Bertilssonin jouduttua sivuun. Boqvist sai ottelussa jääaikaa 5.20 minuuttia. Hänestä tuli Brynäsin seurahistorian ensimmäinen 2000-luvulla syntynyt pelaaja. Boqvist pelasi kauden aikana SHL:ssä 15 runkosarja- ja kolme playoff-ottelua tehden yhden syöttöpisteen. Mestarien liigassa hän pelasi kolme ottelua tehden yhden syöttöpisteen. Boqvist pelasi kauden aikana miesten pelejä myös seitsemän ottelun verran lainalla HockeyAllsvenskan-joukkue Almtuna IS:ssä. Suurimman osan kaudestaan hän pelasi kuitenkin Brynäsin J20-junioreissa. Boqvist oli tehoilla 14+10=24 joukkueen toiseksi paras maalintekijä Adam Hirschin jälkeen ja tehokkain puolustaja Tim Henrikssonin kanssa. Hän sijoittui koko J20 SuperElitin puolustajien maalipörssissä toiseksi edellään vain Djurgårdens IF:n Simon Johansson sekä jakoi joukkuetoverinsa Henrikssonin kanssa puolustajien pistepörssin yhdeksännen sijan Växjö Lakers HC:n Alexander Anderssonin kanssa.

Chicago Blackhawks varasi Boqvistin koko NHL:n varaustilaisuuden kahdeksantena pelaajana kesällä 2018. Hän teki jo heinäkuussa seuran kanssa kolmivuotisen tulokassopimuksen. Muutamaa päivää myöhemmin Boqvistin kerrottiin siirtyvän kaudeksi 2018–2019 hänet vuotta aiemmin varanneen London Knightsin OHL-joukkueen vahvuuteen. Boqvist teki siellä yli piste per peli -tahdilla runkosarjassa tehot 20+40=60, joilla hän oli joukkueen paras syöttäjä, kolmanneksi paras pistemies ja tehokkain puolustaja. Boqvist jakoi liigan puolustajien pistepörssin kuudennen sijan Sarnia Stingin Franco Sprovieron kanssa. Pudotuspeleissä hän oli pelipaikastaan Knightsin paras maalintekijä kymmenellä osumallaan. Kolmannessa neljännesvälieräottelussa 26. maaliskuuta 2019 Windsor Spitfiresia vastaan Boqvist onnistui tekemään puolustajan tontilta neljä maalia. Hänen kolme ensimmäistä osumaansa syntyivät ylivoimalla ja neljäs jäi Knightsin 6–3-voittoon päättyneen ottelun ratkaisumaaliksi. Vaikka joukkueen kausi päättyi seuraavaan pudotuspelikierrokseen, Boqvistin kymmenen osumaa riittivät OHL:n puolustajien maalipörssin jaetulle kärkisijalle Guelph Stormin Dmitri Samorukovin kanssa. Hänet valittiin kauden päätteeksi liigan toiseen tähdistökentälliseen.

Heinäkuussa 2022 Boqvist teki Blue Jacketsin kanssa kolmevuotisen ja yhteensä 7,8 miljoonan dollarin arvoisen jatkosopimuksen.

### Maajoukkueura

Boqvist pelasi alle 20-vuotiaiden MM-kilpailuissa vuonna 2019, jolloin hän jakoi kolmella syöttöpisteellään Ruotsin sisäisen syöttöpörssin voiton kolmen muun pelaajan kanssa. Boqvist jakoi myös joukkueen sisäisen tehotilaston voiton Rasmus Sandinin ja David Gustafssonin kanssa lukemalla +4.

Boqvist pelasi myös alle 18-vuotiaiden MM-kilpailuissa vuosina 2017 ja 2018, joista jälkimmäinen turnaus päättyi pronssiin. Hän voitti tehoilla 3+3=6 turnauksen puolustajien maalipörssin ja jakoi puolustajien pistepörssin voiton Yhdysvaltain Cameron Yorkin kanssa. Boqvist valittiin turnauksen parhaaksi puolustajaksi. Hän pelasi myös alle 18-vuotiaiden Ivan Hlinkan muistoturnauksessa vuonna 2017, jolloin Boqvist voitti pronssia. Hän voitti pelipaikastaan huolimatta tehoilla 1+7=8 koko turnauksen syöttöpörssin ja sijoittui pistepörssissä toiseksi edellään vain Venäjän Dmitri Zavgorodni.

Boqvist pelasi myös World U-17 Hockey Challengessa vuonna 2016, jolloin hän voitti kultaa. Boqvist teki finaaliottelussa Kanadan Mustaa joukkuetta vastaan Ruotsin 2–1-voittomaalin ylivoimalla kolmannen erän alussa. Hän oli pelipaikastaan huolimatta joukkueensa paras maalintekijä neljällä osumallaan. Boqvist oli myös turnauksen eniten maaleja tehnyt puolustaja. Yhteensä hän on pelannut 13 nuorten ja 41 poikien maaottelua.

Ruotsin A-maajoukkueessa Boqvist on pelannut yhden ottelun. Hän teki A-maajoukkuedebyyttinsä vain 17-vuotiaana Euro Hockey Challengessa 6. huhtikuuta 2018 Oskarshamnissa Slovakiaa vastaan. Boqvist sai ottelussa myös syöttöpisteen Olle Lissin tekemään maaliin.

Muuta
-----

Boqvistin isoveli Jesper pelaa hyökkääjänä NHL-seura New Jersey Devilsin organisaatiossa. Veljesten isä Patrik Boqvist on juniorivalmentaja, joka on valmentanut heitä mm. Hedemora SK:n junioreissa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2014–2015 | Hedemora SK | Ruotsi II | 2 | 0 | 0 | 0 | 0 | – | – | – | – | – |
| 2015–2016 | Brynäs IF | J18 Elit | 17 | 3 | 6 | 9 | 2 | – | – | – | – | – |
|  | Brynäs IF | J18 Alls. | 17 | 6 | 8 | 14 | 2 | 5 | 0 | 0 | 0 | 0 |
| 2016–2017 | Brynäs IF | J18 Elit | 8 | 8 | 6 | 14 | 2 | – | – | – | – | – |  |  |  |  |  |  | U18 | 6 | 0 | 0 | 0 | 0 |
|  | Brynäs IF | J18 Allsv. | – | – | – | – | – | 2 | 0 | 0 | 0 | 0 |
|  | Brynäs IF | SuperElit | 18 | 4 | 12 | 16 | 10 | 2 | 0 | 0 | 0 | 0 |
| 2017–2018 | Almtuna IS | Allsvenskan | 7 | 0 | 2 | 2 | 2 | – | – | – | – | – |  |  |  |  |  |  | U18 | 6 | 3 | 3 | 6 | 2 |
|  | Brynäs IF | SuperElit | 25 | 14 | 10 | 24 | 18 | 3 | 3 | 2 | 5 | 29 |
|  | Brynäs IF | SHL | 15 | 0 | 1 | 1 | 4 | 3 | 0 | 0 | 0 | 0 |
| 2018–2019 | London Knights | OHL | 54 | 20 | 40 | 60 | 12 | 11 | 10 | 3 | 13 | 6 | Kakkostähdistö |  |  |  |  |  | JMM | 5 | 1 | 3 | 4 | 0 |
| 2019–2020 | Chicago Blackhawks | NHL | 41 | 4 | 9 | 13 | 6 | 8 | 0 | 0 | 0 | 4 |
|  | Rockford IceHogs | AHL | 15 | 1 | 5 | 6 | 10 | – | – | – | – | – |
| 2020–2021 | Chicago Blackhawks | NHL | 35 | 2 | 14 | 16 | 14 | – | – | – | – | – |
| 2021–2022 | Columbus Blue Jackets | NHL | 52 | 11 | 11 | 22 | 12 | – | – | – | – | – |
| 2022–2023 | Columbus Blue Jackets | NHL | 46 | 5 | 19 | 24 | 8 | – | – | – | – | – |
| 4 kautta | yhteensä | NHL | 174 | 22 | 53 | 75 | 40 | 8 | 0 | 0 | 0 | 4 |

Lähteet
-------

* Adam Boqvist The Internet Hockey Databasessa (englanniksi)
* Adam Boqvist Eurohockey-sivustolla (englanniksi)
* Adam Boqvist *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9 10  Adam Boqvist *Elite Prospects*. Everysport Media Group AB.  (englanniksi)
2. ↑  Elite Prospects - U16 Elit Stats 2014-2015 *eliteprospects.com*. Everysport Media Group. Viitattu 4.9.2019. (englanniksi)
3. ↑  Elite Prospects - Brynäs IF J18 *eliteprospects.com*. Everysport Media Group. Viitattu 4.9.2019. (englanniksi)
4. 1 2  Rönnkvist, Ronnie: Brynäslöftets lyft efter skadorna: "Nog det största jag varit med om" *Hockeysverige.se*.  21.9.2017. NewsMe. Viitattu 13.11.2017. (ruotsiksi)
5. ↑  Elite Prospects - Brynäs IF J18 *eliteprospects.com*. Everysport Media Group. Viitattu 4.9.2019. (englanniksi)
6. ↑  Adam Boqvist *SHL.se*. SHL AB. Viitattu 4.9.2019. (ruotsiksi)
7. ↑  Nyström, Magnus: Passa på att njuta – han är en superback *expressen.se*.  21.9.2017. AB Kvällstidningen Expressen. Viitattu 13.11.2017. (ruotsiksi)
8. ↑  Elite Prospects - Brynäs IF J20 *eliteprospects.com*. Everysport Media Group. Viitattu 4.9.2019. (englanniksi)
9. ↑  Elite Prospects - SuperElit Stats 2017-2018 *eliteprospects.com*. Everysport Media Group. Viitattu 4.9.2019. (englanniksi)
10. ↑  RELEASE: Blackhawks agree to terms with Boqvist *nhl.com/blackhawks*.  1.7.2018. Chicago Blackhawks. Viitattu 2.7.2018. (englanniksi)
11. ↑  Wescott, Chris: BLOG: Boqvist signs with London Knights *nhl.com/blackhawks*.  5.7.2018. Chicago Blackhawks. Viitattu 6.7.2018. (englanniksi)
12. ↑  Elite Prospects - OHL Stats 2018-2019 *eliteprospects.com*. Everysport Media Group. Viitattu 4.9.2019. (englanniksi)
13. ↑  Elite Prospects - London Knights *eliteprospects.com*. Everysport Media Group. Viitattu 4.9.2019. (englanniksi)
14. ↑  Game summary *ontariohockeyleague.com*.  26.3.2019. Everysport Media Group. Viitattu 4.9.2019. (englanniksi)
15. ↑  Elite Prospects - OHL Stats 2018-2019 *eliteprospects.com*. Everysport Media Group. Viitattu 4.9.2019. (englanniksi)
16. ↑
17. ↑  Elite Prospects - Sweden U18 *eliteprospects.com*. Everysport Media Group. Viitattu 4.9.2019. (englanniksi)
18. ↑  Elite Prospects - Hlinka Gretzky Cup Stats 2017-2018 *eliteprospects.com*. Everysport Media Group. Viitattu 4.9.2019. (englanniksi)
19. ↑  Elite Prospects - Sweden U17 *eliteprospects.com*. Everysport Media Group. Viitattu 4.9.2019. (englanniksi)
20. ↑  Sweden vs Slovakia - EHC - Euro Hockey Challenge - boxscore *pointstreak.com*.  6.4.2018. Pointstreak Sports Technologies Inc. Viitattu 19.6.2018.
21. ↑  Jesper Boqvist *Elite Prospects*. Everysport Media Group AB.  (englanniksi)
22. ↑  Elite Prospects - Patrik Boqvist Team Staff Profile *eliteprospects.com*. Everysport Media Group. Viitattu 4.9.2019. (englanniksi)